Сакъатал гIадамазда месед-гIарцул тIагIелал гьаризе малъула Наида МухIамадовалъ\n18 декабралда, МахIачхъалаялда «Россия – дир тарих» тарихалъулаб музеялда тIобитIана «Мун - предприниматель» абураб федералияб программаялъул хIасилияб конгресс. Гьенир рихьизаруна гIолохъанал дагъистаниязул бищунго лъикIал бизнес-проектал ва тIобитIана пленарияб бахIс.\n«Предпринимательствялъул фаб­рика» проекталъе кьучI лъурав инвестор, тадбир нухда бачарав Айдар Булатовас бицана 2018 соналъул лъайкьеялъул программабаз данде вачун вукIанин 4000 дагъистанияв, 20 районалдаса 30 насихIатчияс мастер-классал рихьизарунин, старт-фабрикаялда гIахьаллъизе 300 гIарза бачIун букIанин.\nИнвестициязул сессиялъул къагIидаялда тIобитIараб пленарияб бахIсалда «Мун – предприниматель» проекталъул гIахьалчагIазул бищунго лъикIал проектазе къиматал кьолел рукIана инвестициязул советалъул вакилзабаз. Гьезда гьоркьов вукIана Дагъистаналъул бетIер Владимир Васильевги, ДРялъул хIукуматалъул председатель Артем Здуновги, предпринимателал Сергей Акульчевги, Зульгимар Тагибоваги ва цогидалги.\nДанделъиялде рачIараздехун Вла­димир Васильевас абуна, гьел проектазул авторал кколин Дагъистан республика тун къватIибги цебетIезабулел унго-унгоял патриотал. «Баркала кьезе бокьун бу­го гьаб конгрессалде рачIарал гIа­хьал­чагIазе ва министразе», - ян абу­на регионалъул нухмалъулес.\nРеспубликаялъул автозаправкабазул станциязул вакилзабазулгун букIараб дандчIвайги ракIалдещвезабулаго, хадубги гьес абуна: «Нижеца гьезда гьарана ракIбацIцIадго налогал кьеян ва гьенир хIалтIулезул къадар бихьизабеян. Гьелдаса хадуб налогал цIикIкана, гьединго цIиял хIалтIул бакIалги щвана гьенир гIадамазе. Гьеб ккола жиндирго халкъалда цебе бугеб жавабчилъиялъул магIна», - ян.\nДагъистаналъул бетIерас лъазабуна конгрессалда церелъурал проектазул цояб республикаялъул нухмалъиялъ цебе бачине бугиланги. «Гьеб проекталъулъ киналго тIалабал тIуран руго. Гьеб ккола гурхIел-рахIмуялъул, интересаб ва рухIияб проект», - ан абуна Владимир Васильевас.\nЖидерго проектазул бицине церерахъарал щуго предпринимателазда гьоркьоса кIигоязе призал щвана. Ралагьаразе бокьарабин абураб приз щвана жидер проекталда тIасан бищунго цIикIкIун суалал кьурав технологияв предприниматель, цIияб къагIида ургъарав (инноватор), «Свежая вода» проекталъул нухмалъулев МухIамад Штанчаевасе. Коляскабазда ругел сакъатал гIадамазда ювелирияб хIалтIи малъиялъул бищунго лъикIаб инвестициялъулаб проект бихьизабуралъухъ аслияб приз щвана Наида МухIамадовалъул проекталъе.\nПрочитано 180 раз\tПоследнее изменение Понедельник, 24 декабря 2018 10:27\nДругие материалы в этой категории: « Аслияб закон\tХIасанхIусеновазул ахIи Путинида рагIана »